בראשית פרק ב: בריאת האדם

מבוא

בפרק ב נתמקד בבריאת האדם ובמשמעותה. האדם נברא בצלם אלוקים, זהו שבחו וחובתו כאחת. נעסוק גם בבריאת האישה, ומה מטרתה של בריאה זו.

שאלות מכוונות למידה

[א. מהם ההבדלים בין תיאור הבריאה בפרק א לתיאור בפרק ב? (לתלמידי 5 יח"ל)].

ב. מדוע חוזר פרק ב על בריאת האדם?

ג. מה מוסיף פרק ב לגבי ייחודיות הקשר בין האיש לאשה?

|  |
| --- |
| בריאת האדם |

מה לומדים מתיאור בריאת האדם בפרק א?

בראשית א

(כד) וַיֹּאמֶר אֱלֹהִים תּוֹצֵא הָאָרֶץ נֶפֶשׁ חַיָּה לְמִינָהּ בְּהֵמָה וָרֶמֶשׂ וְחַיְתוֹ אֶרֶץ לְמִינָהּ וַיְהִי כֵן:

(כה) וַיַּעַשׂ אֱלֹהִים אֶת חַיַּת הָאָרֶץ לְמִינָהּ וְאֶת הַבְּהֵמָה לְמִינָהּ וְאֵת כָּל רֶמֶשׂ הָאֲדָמָה לְמִינֵהוּ וַיַּרְא אֱלֹהִים כִּי טוֹב:

(כו) וַיֹּאמֶר אֱלֹהִים נַעֲשֶׂה אָדָם בְּצַלְמֵנוּ כִּדְמוּתֵנוּ וְיִרְדּוּ בִדְגַת הַיָּם וּבְעוֹף הַשָּׁמַיִם וּבַבְּהֵמָה וּבְכָל הָאָרֶץ...

(כז) וַיִּבְרָא אֱלֹהִים אֶת הָאָדָם בְּצַלְמוֹ בְּצֶלֶם אֱלֹהִים בָּרָא אֹתוֹ זָכָר וּנְקֵבָה בָּרָא אֹתָם:

(כח) וַיְבָרֶךְ אֹתָם אֱלֹהִים וַיֹּאמֶר לָהֶם אֱלֹהִים

פְּרוּ וּרְבוּ וּמִלְאוּ אֶת הָאָרֶץ וְכִבְשֻׁהָ וּרְדוּ בִּדְגַת הַיָּם וּבְעוֹף הַשָּׁמַיִם וּבְכָל חַיָּה הָרֹמֶשֶׂת עַל הָאָרֶץ:

(כט) וַיֹּאמֶר אֱלֹהִים הִנֵּה נָתַתִּי לָכֶם אֶת כָּל עֵשֶׂב זֹרֵעַ זֶרַע אֲשֶׁר עַל פְּנֵי כָל הָאָרֶץ

וְאֶת כָּל הָעֵץ אֲשֶׁר בּוֹ פְרִי עֵץ זֹרֵעַ זָרַע לָכֶם יִהְיֶה לְאָכְלָה:

(ל) וּלְכָל חַיַּת הָאָרֶץ וּלְכָל עוֹף הַשָּׁמַיִם וּלְכֹל רוֹמֵשׂ עַל הָאָרֶץ אֲשֶׁר בּוֹ נֶפֶשׁ חַיָּה אֶת כָּל יֶרֶק עֵשֶׂב לְאָכְלָה וַיְהִי כֵן:

(לא) וַיַּרְא אֱלֹהִים אֶת כָּל אֲשֶׁר עָשָׂה וְהִנֵּה טוֹב מְאֹד וַיְהִי עֶרֶב וַיְהִי בֹקֶר יוֹם הַשִּׁשִּׁי: פ

1. מצא לפחות ארבעה הבדלים, במה שונה הדרך בה התורה תיארה את בריאת האדם ביום השישי לבין הדרך בה התורה תיארה את שאר הדברים שנבראו?

רמב"ן, בראשית א כו

נתייחד בעשיית האדם **"מאמר"** בעבור גודל מעלתו, כי אין טבעו כטבע החיה והבהמה אשר ברא במאמר הקודם לו.

1. על אחד ההבדלים בין בריאת האדם לבין שאר הדברים שנבראו דן הרמב"ן, עיין בדבריו וענה:

א. איזה הבדל מוצא הרמב"ן בין בריאת האדם לבין שאר הדברים שנבראו?

ב. לפי הרמב"ן, מדוע קיים הבדל זה?

****"וַיֹּאמֶר אֱלֹהִים נַעֲשֶׂה אָדָם בְּצַלְמֵנוּ כִּדְמוּתֵנוּ"**** (פסוק כו)

בראשית רש"י א, כו

**נעשה אד**ם - **ענוותנותו** של הקב"ה למדנו מכאן, לפי שהאדם בדמות המלאכים ויתקנאו בו לפיכך נמלך בהם, וכשהוא דן את המלכים הוא נמלך בפמליא שלו...

1. עיין בפסוק כו ובדברי רש"י, וענה:

א. אל מי פונה ה'? מדוע הוא משתמש בלשון רבים?

ב. לפי הסברו של רש"י, למי דומה האדם? ומה המקור לכך בפסוק?

ג. "ויאמר אלהים נ**עשה אד**ם" - מדוע ה' מתייעץ עם גורמים נוספים בעניין בריאת האדם?

ד. איזו מידה טובה אנו לומדים מהניסוח בלשון רבים?

* המשך דברי רש"י

נעשה אדם - אף על פי שלא סייעוהו ביצירתו, ויש מקום למינים לרדות (יש פתחון פה לכופרים לומר דברי כפירה), לא נמנע הכתוב מללמד דרך ארץ **ומדת ענוה** שיהא הגדול נמלך ונוטל רשות מן הקטן. ואם (היה) כתוב 'אעשה אדם' לא למדנו שיהא מדבר עם בית דינו אלא עם עצמו. ותשובת המינים כתב בצדו "ויברא אלוהים את האדם", ולא כתב "ויבראו".

1. עיין בדברי רש"י, וענה:

א. מה הבעיה הרעיונית בביטוי "נעשה אדם"? מה הטענה שיכולים הכופרים לטעון בעקבות ביטוי זה?

ב. כיצד ניתן לדחות את טענתם?

ג. מדוע התורה מתנסחת באופן כזה שיוצרת טענה לכופרים?

מה לומדים מתיאור בריאת האדם בפרק ב?

בראשית פרק ב, ז

וַיִּיצֶר ה' אֱלֹהִים אֶת הָאָדָם עָפָר מִן הָאֲדָמָה וַיִּפַּח בְּאַפָּיו **נִשְׁמַת חַיִּים** וַיְהִי הָאָדָם **לְנֶפֶשׁ חַיָּה**.

אונקלוס

וּבְרָא ה' אֱלֹהִים יָת אָדָם, עַפְרָא מִן אַרְעָא, וּנְפַח בְּאַפּוֹהִי, נִשְׁמְתָא דְּחַיֵּי; וַהֲוָת בְּאָדָם, לְרוּחַ מְמַלְּלָא.

רש"י

לנפש חיה - אף בהמה וחיה נקראו "נפש חיה", אך זו של אדם חיה שבכולן, שנתווסף בו דעה ודבור.

ויפח באפיו נשמת חיים - עשאו מן התחתונים ומן העליונים, גוף מן התחתונים ונשמה מן העליונים.

1. בפרק א ראינו כמה דברים ייחודיים בבריאתו של האדם, פרק ב' משלים נקודות נוספות.

א. עיין בפרק ב פסוק ז ובדברי רש"י ואונקלוס, וציין שני דברים ייחודיים נוספים המאפיינים את האדם.

ב. בפרק א' הדגש הוא על בריאת האדם מן העליונים - "וַיִּבְרָא אֱלֹהִים אֶת הָאָדָם בְּצַלְמוֹ **בְּצֶלֶם אֱלֹהִים** בָּרָא אֹתו" (א', כז), לעומת זאת בפרק ב' יש התייחסות לבריאת האדם גם מן התחתונים וגם מן העליונים - "וַיִּיצֶר ה' אֱלֹהִים אֶת־הָאָדָם עָפָר מִן **הָאֲדָמָה** וַיִּפַּח בְּאַפָּיו **נִשְׁמַת** חַיִּים" (ב, ז). מה ניתן להסיק מכך בנוגע למעמדו הייחודי של האדם בבריאה?

האדם קשור לאדמה ויש לו יכולת לקרוא שמות

מפסוק ז אנו למדים גם על הקשר של האדם לאדמה וזה גם מסביר את שמו, שנאמר: "וַיִּיצֶר ה' אֱלֹהִים אֶת **הָאָדָם** עָפָר מִן **הָאֲדָמָה**". בהמשך הפרק אנו למדים שהדיבור של האדם מאפשר לו גם את היכולת לקרוא שמות (לחיות ולאישה), שנאמר: "**וַיִּקְרָא הָאָדָם שֵׁמוֹת** לְכָל הַבְּהֵמָה וּלְעוֹף הַשָּׁמַיִם וּלְכֹל חַיַּת הַשָּׂדֶה... וַיֹּאמֶר הָאָדָם זֹאת הַפַּעַם עֶצֶם מֵעֲצָמַי וּבָשָׂר מִבְּשָׂרִי לְזֹאת **יִקָּרֵא** אִשָּׁה כִּי מֵאִישׁ לֻקֳחָה זֹּאת" (ב; כ-כג).

* מדוע לא נאמר על בריאת האדם "וירא אלוקים כי טוב"?
* דעת מקרא, בראשית

בבריאת האדם 'בצלם', כלומר במתן דעת ותבונה לו, נעשה האדם ליצור יחידאי, בעל בחירה... בחירה זו מעמידה את האדם בניסיון בלתי פוסק... ואולי משום כך לא כתב באדם - לאחר מעשה בריאתו - במפורש 'כי-טוב'.

תפקידו של האדם

תפקידו של האדם בעולם לפי **פרק א** הוא **לפרות ולרבות ולשלוט על הטבע. שנאמר:** "וַיְבָרֶךְ אֹתָם אֱלֹהִים וַיֹּאמֶר לָהֶם אֱלֹהִים **פְּרוּ וּרְבוּ** וּמִלְאוּ אֶת הָאָרֶץ וְכִבְשֻׁהָ וּרְדוּ בִּדְגַת הַיָּם וּבְעוֹף הַשָּׁמַיִם וּבְכָל חַיָּה הָרֹמֶשֶׂת עַל הָאָרֶץ" (א, כח). האדם הוא נזר הבריאה.לעומת זאת פרק ב מתגלה תפקיד שונה לאדם. נעיין בהרחבה בתפקידו של האדם בגן עדן כפי שעולה **מפרק ב**:

בראשית ב, טו

וַיִּקַּח ה' אֱלֹהִים אֶת הָאָדָם וַיַּנִּחֵהוּ בְגַן עֵדֶן **לְעָבְדָהּ וּלְשָׁמְרָהּ**.

אב"ע בראשית ב, טו

לעבדה - להשקות הגן.

ולשמרה - מכל החיות שלא יכנסו שם ויטנפוהו.

1. לפי האב"ע, מה תפקידו של האדם בגן עדן? כיצד האב"ע מפרש את הביטוי "לְעָבְדָהּ וּלְשָׁמְרָהּ"?

* פרקי דרבי אליעזר פרק א

ושמא תאמר כי יש מלאכה בגן עדן לפתח ולשדד את האדמה, ולא כל האילנות נצמחין מאליהן? או שמא תאמרי שמלאכה בגן עדן להשקות את הגן? והלא כבר נהר יוצא מעדן להשקות את הגן שנ' "ונהר יוצא מעדן" וכו'?!

ומה הלשון הזה "לעבדה ולשמרה"? לא אמר "לעבדה ולשמרה" אלא לעסוק בדברי תורה ולשמור את כל מצותיה, שנאמר "לשמור את דרך עץ החיים", ואין עץ חיים אלא תורה, שנאמר "עץ חיים היא למחזיקים בה".

1. השווה בין ההסבר של האב"ע להסבר של המדרש בפרקי דרבי אליעזר, וענה:

א. במה דומה ההצעה הראשונה שמעלה המדרש כפירוש לביטוי "לעבודה ולשמרה" לפירוש של האב"ע?

ב. מדוע המדרש דוחה הצעה זו?

ג. כיצד מפרש המדרש את הביטוי "לעבודה ולשמרה"?

ד. מה ההבדל העקרוני בין שני הפירושים?

"וַיְצַו ה' אֱלֹהִים עַל הָאָדָם"

תפקיד נוסף שישי לאדם בגן עדן הוא לשמוע לציווי ה': "**וַיְצַו** ה' אֱלֹהִים עַל הָאָדָם לֵאמֹר מִכֹּל עֵץ הַגָּן אָכֹל תֹּאכֵל: וּמֵעֵץ הַדַּעַת טוֹב וָרָע לֹא תֹאכַל מִמֶּנּוּ כִּי בְּיוֹם אֲכָלְךָ מִמֶּנּוּ מוֹת תָּמוּת" (ב, טז-יז). בפרק ג נעסוק בהרחבה בציווי הזה, אך במסגרת פרק ב אנו רואים את הציווי הזה כפן נוסף לתפקידו ומעלתו של האדם שהואבעל **בחירה חופשית** ולכן מאכליו של האדם אינם רק מעשה קיומי אלא הם מתעלים לדרגה של **קיום מצווה.**

**רק במקום שיש "בחירה חופשית" יש גם מקום ל"מצוות"**!

|  |
| --- |
| בריאת האישה |

|  |  |
| --- | --- |
| **בראשית פרק א**  (כד) וַיֹּאמֶר אֱלֹהִים תּוֹצֵא הָאָרֶץ נֶפֶשׁ חַיָּה לְמִינָהּ בְּהֵמָה וָרֶמֶשׂ וְחַיְתוֹ אֶרֶץ לְמִינָהּ וַיְהִי כֵן:  (כה) וַיַּעַשׂ אֱלֹהִים אֶת חַיַּת הָאָרֶץ לְמִינָהּ וְאֶת הַבְּהֵמָה לְמִינָהּ וְאֵת כָּל רֶמֶשׂ הָאֲדָמָה לְמִינֵהוּ וַיַּרְא אֱלֹהִים כִּי טוֹב...  (כז) וַיִּבְרָא אֱלֹהִים אֶת הָאָדָם בְּצַלְמוֹ בְּצֶלֶם אֱלֹהִים בָּרָא אֹתוֹ זָכָר וּנְקֵבָה בָּרָא אֹתָם.  (כח) וַיְבָרֶךְ אֹתָם אֱלֹהִים וַיֹּאמֶר לָהֶם אֱלֹהִים פְּרוּ וּרְבוּ וּמִלְאוּ אֶת הָאָרֶץ וְכִבְשֻׁהָ וּרְדוּ בִּדְגַת הַיָּם וּבְעוֹף הַשָּׁמַיִם וּבְכָל חַיָּה הָרֹמֶשֶׂת עַל הָאָרֶץ: | **בראשית פרק ב**  (יח) וַיֹּאמֶר ה' אֱלֹהִים לֹא טוֹב הֱיוֹת הָאָדָם לְבַדּוֹ אֶעֱשֶׂה לּוֹ עֵזֶר כְּנֶגְדּוֹ:  (יט) וַיִּצֶר ה' אֱלֹהִים מִן הָאֲדָמָה כָּל חַיַּת הַשָּׂדֶה וְאֵת כָּל עוֹף הַשָּׁמַיִם וַיָּבֵא אֶל הָאָדָם לִרְאוֹת מַה יִּקְרָא לוֹ וְכֹל אֲשֶׁר יִקְרָא לוֹ הָאָדָם נֶפֶשׁ חַיָּה הוּא שְׁמוֹ:  (כ) וַיִּקְרָא הָאָדָם שֵׁמוֹת לְכָל הַבְּהֵמָה וּלְעוֹף הַשָּׁמַיִם וּלְכֹל חַיַּת הַשָּׂדֶה וּלְאָדָם לֹא מָצָא עֵזֶר כְּנֶגְדּוֹ:  (כא) וַיַּפֵּל ה' אֱלֹהִים תַּרְדֵּמָה עַל הָאָדָם וַיִּישָׁן  וַיִּקַּח אַחַת מִצַּלְעֹתָיו וַיִּסְגֹּר בָּשָׂר תַּחְתֶּנָּה:  (כב) וַיִּבֶן ה' אֱלֹהִים אֶת הַצֵּלָע אֲשֶׁר לָקַח מִן הָאָדָם לְאִשָּׁה וַיְבִאֶהָ אֶל הָאָדָם:  (כג) וַיֹּאמֶר הָאָדָם זֹאת הַפַּעַם עֶצֶם מֵעֲצָמַי וּבָשָׂר מִבְּשָׂרִי  לְזֹאת יִקָּרֵא אִשָּׁה כִּי מֵאִישׁ לֻקֳחָה זֹּאת:  (כד) עַל כֵּן יַעֲזָב אִישׁ אֶת אָבִיו וְאֶת אִמּוֹ וְדָבַק בְּאִשְׁתּוֹ וְהָיוּ לְבָשָׂר אֶחָד: |

1. עיין בפסוקים (משני הפרקים) המתארים את בריאת האישה, וכתוב בטבלה שלפניך מה הם שלושת ההבדלים בין שני התיאורים הנ"ל.

|  |  |  |
| --- | --- | --- |
| **ההבדלים** | **פרק א** | **פרק ב** |
| **א. מה הסדר של בריאת האיש והאישה?** |  |  |
| **ב. מה המטרה של הקשר בין בני הזוג?** |  |  |
| **ג. כיצד בני הזוג מכונים?** |  |  |

ישוב הסתירה לפי רש"י

בראשית רש"י א, כז

'זכר ונקבה ברא אותם' (א, כז) - ולהלן הוא אומר 'ויקח אחת מצלעותיו' וגו' (ב, כא).

**מדרש אגדה,** שבראו שני פרצופין בבריאה ראשונה ואחר כך חלקו.

**ופשוטו של מקרא,** כאן הודיעך שנבראו שניהם בשישי ולא פירש לך כיצד ברייתן ופירש לך במקום אחר.

1. עיין בפסוקים (משני הפרקים) המתארים את בריאת האישה, ובדברי רש"י, וענה:

א. מה היה קשה לרש"י?

ב. הסבר בלשונך את שני התירוצים של רש"י לסתירה שיש בין שני הפרקים.

ג. מדוע הפירוש הראשון הוא **"דרש"**, ואילו הפירוש השני הוא **"פשוטו של מקרא"**?

* ישוב הסתירה לפי הרב סולבייצ'יק

דרך שונה להסביר את הסתירה בעניין "סדר בריאת האיש והאישה", ואף להסביר הבדלים נוספים שקיימים בין שני הפרקים היא של הרב הרב י"ד סולובייצ'יק (בספרו אדם וביתו, ירושלים, תשס"ב, עמ' 78-47).

הרב י"ד סולובייצ'יק מצביע על שלוש מטרות של הנישואין.

* המטרה הראשונה מוצגת בפרק א בבראשית, והיא פרייה ורבייה.
* המטרה השנייה מוצגת בפרק ב בבראשית, והיא הפגת הבדידות הקיומית של האדם.
* המטרה השלישית מוצגת בהמשך ספר בראשית בתיאור נישואיהם ופעולותיהם של אברהם ושרה, והיא יצירת חברה מתוקנת

יוצא שלדעת הרב סולבייצ'יק פרקים א ו-ב, **כל אחד מהם מציג בחינה שונה לתפקיד שיש לקשר הזוגי.**

1. לפי הרב סולובייצ'יק, הסבר את שלושת ההבדלים בין שני הפרקים.

א. ההבדל בסדר של בריאת האיש והאישה.

ב. ההבדל במטרה של הקשר בין בני הזוג.

ג. ההבדל כיצד בני הזוג מכונים.

****מה ניתן ללמוד על הקשר הזוגי מפרקנו?****

פסוקי קריאת השמות לבעלי החיים - מקומם בפרק ומטרתן

בתוך הפסוקים בפרק ב' (פס' יח-כד) המתארים את בריאת האישה, ישנם פסוקים הסוטים לכאורה מהנושא המרכזי של בריאת האישה. פסוקים יט-כ עוסקים בקריאת שמות לבעלי החיים**. מדוע נקטעת בריאת האישה ע"י קריאת השמות לבעלי החיים?** על שאלה זו ננסה לענות בעזרת המקורות הבאים:

בראשית ב, כ

וַיִּקְרָא הָאָדָם שֵׁמוֹת לְכָל הַבְּהֵמָה וּלְעוֹף הַשָּׁמַיִם וּלְכֹל חַיַּת הַשָּׂדֶה **וּלְאָדָם לֹא מָצָא עֵזֶר כְּנֶגְדּוֹ**:

רש"י

ולאדם לא מצא עזר, ויפל ה' אלהים תרדמה - כשהביאן, הביאן לפניו כל מין ומין זכר ונקבה, אמר לכולם יש בן זוג ולי אין בן זוג, מיד "ויפל...".

רמב"ן (ממשיך את הכיוון של רש"י)

והנכון בעיני, כי לא היה החפץ לפניו יתברך לקחת צלעו ממנו **עד שידע אדם שאין בנבראים עזר לו**, **ושיתאווה שיהיה לו עזר כמותם.** ומפני זה היה צריך לקחת ממנו אחת מצלעותיו. וזה טעם "ולאדם לא מצא עזר כנגדו".

1. עיין ברש"י וברמב"ן על פסוק כ, וענה:

א. פעולת "קריאת השמות" - מהי מסמלת? ומה חש האדם בעקבות "קריאת השמות"?

ב. מדוע היה חשוב לקב"ה שהאדם יקרא שמות לבעלי החיים לפני בריאת האישה?

ג. מדוע נקטעת בריאת האישה ע"י קריאת השמות לבעלי החיים?

"וַיֹּאמֶר הָאָדָם זֹאת הַפַּעַם..." (פסוג כג)

תגובת האיש למראה האישה הייתה מאד נלהבת, תגובה זו מוֹרה עד כמה האדם הבין שאכן האישה היא בת הזוג המתאימה לו ביותר לקשר חברתי - ונפשי. ניתן לראות בדבריו בפסוק כג, מעין שיר:

וַיֹּאמֶר הָאָדָם

**זֹאת** הַפַּעַם

עֶצֶם מֵעֲצָמַי

וּבָשָׂר מִבְּשָׂרִי

**לְזֹאת** יִקָּרֵא אִשָּׁה

כִּי מֵאִישׁ לֻקֳחָה **זֹּאת**

"עַל כֵּן יַעֲזָב..." (פסוק כד)

בראשית ב, כד

עַל כֵּן יַעֲזָב אִישׁ אֶת אָבִיו וְאֶת אִמּוֹ וְדָבַק בְּאִשְׁתּוֹ וְהָיוּ לְבָשָׂר אֶחָד:

1. כיצד פסוק כד מתאר את **עוצמת** **הקשר** שנוצר בין בני הזוג? במה בא לידי ביטוי עוצמת הקשר?